Diari Oficial de la Generalitat Valenciana


Sumari del DOGV 8020, del 12-04-2017 (2017/3140)

RESOLUCIÓ de 7 d'abril de 2017, del director general de l'Institut Valencià de Finances, per la qual es convoca la provisió temporal urgent del lloc TE01 técnico/a jurídico/a, de la Direcció adjunta legal, mitjançant un procediment de cobertura externa.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8020

Data del DOGV
:   12-04-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/3140


Data del document
:   07-04-2017

Organisme emissor
:   Institut Valencià de Finances

Tipus de document
:   Resolució

Descriptors 

:   * concurs administratiu

RESOLUCIÓ de 7 d'abril de 2017, del director general de l'Institut Valencià de Finances, per la qual es convoca la provisió temporal urgent del lloc TE01 técnico/a jurídico/a, de la Direcció adjunta legal, mitjançant un procediment de cobertura externa. [2017/3140]  
La plaça TE01 tècnic jurídic/tècnica jurídica, inclosa per primera vegada en la relació de llocs de treball, aprovada pel Consell General de l'Institut Valencià de Finances (d'ara en avant, IVF), de 14 d'octubre de 2016, es troba vacant.  
Vista la memòria de data 21 de desembre de 2016, de la directora adjunta legal, en la qual es manifesta que els recursos actuals de la Direcció Adjunta impossibiliten l'execució de les activitats assignades en la nova reorganització de l'IVF, aprovada en l'esmentada sessió del Consell General.  
Vist l'informe de la responsable del Departament de Gestió Econòmica, Administrativa i Recursos Humans, de 21 de desembre de 2016, on es manifesta la no existència de personal fix en l'IVF que complisca els requisits per a accedir al lloc TE01 tècnic jurídic/tècnica jurídica, que no es trobe ja adscrit a la Direcció adjunta legal o, estant adscrit a altres departaments, que no posseïsca una categoria laboral superior a la de tècnic o tècnica.  
Vista l'autorització relativa a la contractació de personal temporal per part de la Direcció General de Pressupostos, de 15 de febrer de 2017.  
Vist el que disposa l'article 8 del II Conveni col·lectiu per al personal laboral al servei de la Generalitat Valenciana, i fent ús de la facultat d'autoorganització del treball que té l'IVF, l'aplicació pràctica del qual correspon al seu director general, en virtut del que disposa l'article 11 del Reglament d'organització i funcionament de l'Institut Valencià de Finances, aprovat pel Decret 15/2014, de 24 de gener, del Consell, i les delegades per mitjà de l'acord del Consell General de l'Institut Valencià de Finances, de data 30 de març de 2009, resolc:  
  
1. Convocar el concurs per a la provisió temporal urgent del lloc TE01 tècnic jurídic/tècnica jurídica, de la Direcció adjunta legal, per mitjà d'un procediment de cobertura externa.  
2. Aprovar les bases de la convocatòria que figuren com a annex d'aquesta resolució.  
3. Publicar la present resolució en el Diari Oficial de la Generalitat Valenciana i en la pàgina web de l'IVF (http://www.ivf.gva.es).  
  
Contra aquesta resolució podrà interposar-se un recurs d'alçada davant el conseller d'Hisenda i Model Econòmic en el termini d'un mes comptat des de l'endemà de la publicació de la present resolució, de conformitat amb al que disposa l'article 32 del Reglament d'organització i funcionament de l'Institut Valencià de Finances, aprovat per Decret 15/2014, de 24 de gener, del Consell, i els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen exercir qualsevol altre que consideren oportú.  
  
  
València, 4 d'abril de 2017.- El director general: Manuel Illueca Muñoz.  
  
  
Bases de la convocatòria de concurs per a la provisió temporal externa urgent del lloc TE01, tècnic jurídic/tècnica jurídica de la Direcció Adjunta Legal de l'Institut Valencià de Finances  
  
L'institut Valencià de Finances (d'ara en avant, IVF) convoca concurs per a la provisió temporal externa urgent d'una plaça de tècnic jurídic/tècnica jurídica de la Direcció adjunta legal, d'acord amb les condicions següents:  
  
1. Requisits  
a) Tindre complits els 18 anys i no superar l'edat de jubilació.  
b) Tindre la nacionalitat espanyola o alguna altra que, d'acord amb el que disposa l'article 54 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, permeta l'accés a l'ocupació pública.  
c) Estar en possessió del títol de llicenciat o llicenciada en dret, o bé, títol universitari oficial de grau en dret.  
d) No haver estat apartat per mitjà d'expedient disciplinari del servei de l'Administració de l'Estat o de l'Administració autonòmica o local, ni trobar-se inhabilitat per a l'exercici de funcions públiques.  
  
e) No patir malaltia ni defecte físic o psíquic que impedisca el desenvolupament de les funcions corresponents a la plaça convocada.  
  
2. Identificació i funcions  
  
Núm. lloc: TE01  
Denominació: Tècnic jurídic/tècnica jurídica  
Grup professional: Grup A  
Retribucions   
complementàries: 22E041  
Dependència funcional: Direcció adjunta legal  
Ocupant actual: Vacant  
Funcions i tasques   
bàsiques: Dirigir, programar, estudiar, proposar, coordinar, gestionar, controlar, inspeccionar, assessorar i, en general, aquelles funcions de nivell superior assignades a la Direcció Adjunta Legal  
  
  
  
3. Terminis de presentació de sol·licituds  
El termini per a la presentació de sol·licituds serà de 10 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (d'ara en avant, DOGV).  
Els que desitgen formar part del concurs hauran d'emplenar la sol·licitud que figura com a model en l'annex I de les presents bases i que es troba disponible en la pàgina web de l'IVF (http://www.ivf.gva.es).  
  
Finalitzat el termini de presentació de sol·licituds, la Comissió de Selecció, després de la comprovació del compliment dels requisits de participació, publicarà la relació provisional d'admesos i exclosos en la pàgina web de l'IVF (http://www.ivf.gva.es), d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
Els sol·licitants podran esmenar, en el cas d'error o exclusió, els defectes en què hagen incorregut en la seua sol·licitud, o formular les reclamacions que consideren oportunes en el termini de 10 dies hàbils comptats des de l'endemà de la publicació de l'esmentada relació provisional.  
En tot cas, a fi d'evitar errors i, en el supòsit de produir-se, possibilitar la seua esmena dins el termini i en la forma corresponent, els sol·licitants comprovaran no sols que no figuren recollits en la relació provisional d'exclosos sinó que, a més, els seus noms i dades consten correctament en les pertinents relacions d'admesos.  
Dins el mateix termini, les persones admeses hauran d'aportar la documentació acreditativa dels mèrits al·legats quan això siga preceptiu de conformitat amb la normativa vigent.  
Rebuda la documentació anterior, la Comissió procedirà a avaluar els mèrits del personal concursant i formularà una proposta d'adjudicació provisional, que es publicarà en la pàgina web de l'IVF (http://www.ivf.gva.es), a l'efecte que els sol·licitants formulen les reclamacions que consideren oportunes en el termini de 10 dies hàbils comptats a partir de l'endemà de la publicació. En casos d'igualtat de puntuació, primarà l'obtinguda pel sol·licitant que haja acreditat un grau de minusvalidesa superior al 33 per cent.  
Transcorregut el termini previst en l'apartat anterior, i resoltes les reclamacions formulades, si és el cas, la Comissió elevarà una proposta d'adjudicació definitiva a la Direcció General de l'IVF.  
En el termini màxim de sis mesos comptats a partir de l'endemà de la publicació de la convocatòria, la Direcció General dictarà una resolució en què aprove l'adjudicació del lloc i la publicarà en el DOGV, aquesta publicació servirà de notificació a les persones interessades.  
  
4. Sistema de provisió  
La present convocatòria té per objecte la selecció de personal per mitjà del sistema de concurs, d'accés lliure, per a cobrir un lloc de treball del grup A.  
  
5. Barem  
S'aplicarà el barem detallat a continuació:  
5.1. Experiència professional  
Es valorarà l'experiència professional dels sol·licitants d'acord amb el barem següent:  
Per treballs realitzats en l'Institut Valencià de Finances, en llocs dels mateixos requisits als de la plaça oferida, a raó de 0,35 punts per cada mes complet de servei actiu.  
Per treballs realitzats en l'Institut Valencià de Finances, no previstos en l'apartat anterior, a raó de 0,13 punts per cada mes complet de servei actiu.  
Per treballs realitzats en altres administracions públiques en llocs que pertanguen al mateix grup de titulació, naturalesa jurídica, sector i especialitat o categoria laboral a la de la plaça convocada, a raó de 0,05 punts per cada mes complet de serveis en actiu.   
L'experiència professional s'acreditarà d'acord amb els criteris següents:  
Els treballs per compte d'altri, per mitjà del contracte de treball i certificació de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre ambdós documents. En tot cas, serà obligatòria la presentació del certificat de vida laboral que acredite haver cotitzat a la Seguretat Social.  
Per al supòsit de professionals i autònoms, s'haurà d'aportar llicència fiscal o IAE, i certificació de col·legiació, quan siga procedent, i també certificat de vida laboral que acredite haver cotitzat a la Seguretat Social durant tot el temps que s'hi al·legue. Quan corresponga, i en substitució dels esmentats documents, s'aportarà certificació oficial que acredite haver cotitzat en el règim especial o en la mutualitat corresponent. Per a evidenciar l'exercici d'activitats relacionades amb el lloc, s'haurà d'aportar certificat de les empreses a què s'haja prestat serveis o còpia de les factures emeses amb el concepte de la prestació del servei.  
  
Els treballs per a administracions públiques s'acreditaran sempre per mitjà de certificació oficial de l'òrgan competent.  
En tot cas, la puntuació màxima a aconseguir per experiència professional no podrà superar els 28 punts.  
5.2. Proves selectives  
Per haver superat la fase d'oposició de processos selectius per a l'ingrés en l'Institut Valencià de Finances, duts a terme en els últims cinc anys, en convocatòries per a la cobertura de llocs amb els mateixos requisits que els del lloc a cobrir: 13 punts.  
5.3. Valencià  
Els coneixements de valencià es valorarà fins a un màxim de 4 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb la distribució següent:  
- Coneixements orals: 0,75 punts  
- Grau elemental: 1,00 punts  
- Grau mitjà: 2,00 punts  
- Grau superior: 4,00 punts  
Només es computarà el certificat de major nivell.  
5.4. Idiomes comunitaris  
Es puntuarà fins a un màxim de 2 punts, si es tracta de cursos de l'escola oficial d'idiomes, o dels nivells de coneixement d'idiomes reconeguts pel Consell d'Europa, segons l'escala següent:  
  
Cicle EOI Nivell EOI Consell d'Europa Punts  
Elemental 1r curs A2 0,20 punts  
 2n curs 0,40 punts  
 3r curs B1 0,60 punts  
Superior 1r curs 0,80 punts  
 2n curs B2 1,20 punts  
 C1 1,60 punts  
 C2 2,00 punts  
  
  
5.5. Altres titulacions  
Aquest concepte es valorarà fins a un màxim de 3 punts, d'acord amb els criteris següents:  
Per cada titulació acadèmica addicional, directament vinculada amb la plaça convocada (considerant-se en aquest supòsit com a titulacions a valorar les relacionades de manera directa amb l'economia, la comptabilitat, l'administració o el dret), de nivell igual o superior a l'exigit per a pertànyer al grup A, exclosa la que haja servit per a això: 1,5 punts. A aquest efecte es puntuarà el nivell més alt de titulació acreditada, i s'hi entén inclòs aquelles altres titulacions necessàries per a la seua obtenció.  
5.6. Personal discapacitat  
Si el sol·licitant acredita, per mitjà de certificat justificatiu expedit per l'òrgan competent, un grau de minusvalidesa igual o superior al 33 pe cent, se li atorgaran 5 punts, mentre que si el dit percentatge supera el 65 per cent, se li atorgaran 10 punts.  
  
6. Comissió de selecció  
La comissió de selecció estarà formada per cinc membres, tots ells amb veu i vot, excepte el secretari que tindrà veu però no vot, designats per l'IVF entre personal tècnic d'aquest.  
El funcionament de la comissió de selecció està subjecte a les regles de funcionament dels òrgans col·legiats previstes en els articles 15 i següents de la Llei 40/2015, d'1 d'octubre, de règim jurídic del sector públic, en el que siga aplicable.  
Els membres de la comissió s'abstindran de participar quan coincidisquen en ells alguna de les circumstàncies previstes en l'article 23 de l'esmentada Llei 40/2015, d'1 d'octubre.  
  
7. Nomenament  
Conclòs el procés de selecció, el director general de l'IVF dictarà una resolució en què procedisca al nomenament de la persona que haja obtingut la millor puntuació que resulte del concurs, com a personal laboral de l'IVF, per mitjà d'un contracte temporal d'interinitat, per a l'exercici de les funcions assignades al lloc TE01 tècnic jurídic/tècnica jurídica, que inclourà un període de prova de quatre mesos. La durada del contracte s'estendrà fins al moment en què es dicte una resolució per la qual es resolga l'oferta d'ocupació pública per a 2017 de l'IVF, o bé fins a l'amortització definitiva del lloc.